
Svar på høring - lokal forskrift om finansiering av private barnehager i Midtre Gauldal kommune – 2027

Dokumentene bes oversendes Excel fil og ikke PDF da det gir en enklere visning av dataene. 

Det er utfordrende å ha kunnskap om det er kostnader i kommunale barnehager som er feilført i kommunens regnskap. Vi har likevel sett over føringene på funksjon 201 og 221 og ber kommunen gi tilbakemelding på følgende poster. 

På Funksjon 201:

Arbeidstøy: Det er bare ført arbeidstøy på Støren og Singsås barnehage. Er det ikke gitt arbeidstøy til ansatte i de andre barnehagene?

Telefon: Det ser ut til at telefon er ført på ulike konto og det gir dårligere oversikt ved kontroll av dokumentasjonen. 

Bredbåndsutgift: Det er ført bredbåndsutgift på Singsås barnehage. Er det ikke bredbåndsutgifter på de andre barnehagene? 

Kurs: Det er ført utgifter til kurs på Soknedal og Singsås barnehage. Har ikke de andre kommunale barnehagene hatt utgifter til kurs?

På funksjon 211:

Vi finner ikke kostnader til brøyting og renovasjon i dokumentasjonen. Vi ber kommunen ta med kostnader til dette i beregningen av tilskuddet.

Vi mener at Liøya barnehage er på feil sats når det gjelder pensjonspåslag.
Likebehandling forutsetter at private barnehager får offentlig tilskudd på samme økonomiske grunnlag som kommunale barnehager, og at alle relevante kostnader i kommunens drift inngår i beregningsgrunnlaget.    
I den forbindelse er det på sin plass å påpeke at det nasjonale regelverket for finansiering av pensjon behandler kommunale og private barnehager ulikt.  Mens kommunale barnehager i Midtre Gauldal rapporterer pensjonsutgifter på 24,8 prosent av lønn, vil private barnehager i første omgang få et pensjonstilskudd på maksimalt 11 prosent av lønn. Ut fra det vi kan lese ut av høringsdokumentene, ligger Liøya barnehage an til å få bare 8% i pensjonspåslag. 
Vi har langt høyere pensjonskostnader enn det, og forventer at også Liøya barnehage blir satt i pensjonssats C; 11%.

Kommunen har ført en refusjon på ansvarsområde «Barnehagene felles» på 249 783 kroner under «Andre tilskudd og refusjoner», slik at den reduserer tilskuddsgrunnlaget til de private barnehagene. Samtidig er et identisk beløp avsatt til fond. 
Når refusjonen i sin helhet er satt av til fond, er den ikke benyttet til å dekke løpende driftsutgifter i 2025, og de tilhørende kostnadene inngår dermed ikke i grunnlaget. Refusjonen bør derfor ikke redusere tilskuddsgrunnlaget. Vi ber om at kommunen retter dette i beregningen. 

Kommunen har trukket fra refusjoner på til sammen 1 283 565 kroner, ført på konto 181000 «Andre statlige overføringer». Vi ber om en nærmere redegjørelse for hva disse refusjonene gjelder, og hvor de tilhørende utgiftene er ført i økonomirapporten. 
Dersom deler av refusjonene knytter seg til pensjon i de kommunale barnehagene, må denne delen holdes utenfor, ettersom kommunal pensjon trekkes ut i sin helhet i selvkostarket. 
Kostpenger kommunale barnehager:
Kostpenger som foreldre betaler til kommunale barnehager i Midtre Gauldal overstiger utgifter til mat med nesten 90 000 kr. Dette til tross for at for at det skal praktiseres selvkost, hvor kostpengene er lik utgiftene. Det fremkommer ikke av dokumentasjonen om kostpengene eventuelt finansierer kokk eller kjøkkenhjelp.  
Det er ikke meningen at kommunen skal tjene på kostpengene, og dermed redusere tilskuddsgrunnlaget til de private barnehagene. Vi ber derfor kommunen om å redegjøre for årsaken til at kostpengene overstiger utgiftene, og eventuelt rette opp i beregningen slik at kostpenger er til selvkost. 

Manglende oppdatering av kommunal deflator:
Kommunen har ikke oppjustert deflator for 2026 i tråd med siste tilgjengelige anslag for kommunal lønns- og prisvekst. Beregningsgrunnlaget bygger dermed på en undervurdert kostnadsvekst. 
Beregningsgrunnlaget skal fremskrives med kommunal deflator slik at grunnlaget reflekterer forventet lønns- og prisvekst frem til tilskuddsåret. Når deflatoranslaget ikke er oppdatert, blir grunntilskuddssatsene i høringsgrunnlaget fastsatt for lavt. 
Deflatorene må uansett oppdateres i tråd med statsbudsjettet for 2027 før endelig vedtak fattes, men etter vårt syn bør imidlertid sist tilgjengelige anslag benyttes allerede i beregningen som sendes på høring. Høringen skal gi et mest mulig riktig bilde av forventet tilskuddsnivå, og både kommunens og de private barnehagenes budsjettarbeid vil bygge på disse tallene. Vi ber derfor om at kommunen fremover benytter sist tilgjengelige anslag for deflatorer når beregningen av grunntilskuddssatsene sendes på høring. 

